Toos esperábemos la llegada de les andolines que mio pá dicía que taben bendites. Abría los ventanos de la corte o quitaba-yos un cristal pa que pudieren entrar. En cuantes llegaba la primavera taba pendiente de la so llegada, y entristecíase cuando en setiembre encomenzaben a marchar.  Añu tres añu ocupaben el mesmu ñeru, y alimentábense de mosques, mosquitos y otros inseutos. Dexaben llimpiu aquel espaciu d'estos seres molestos. Pienso qu'hasta les vaques se poníen allegres cuando víen llegar les andolines, que volaben d'un llau pa otru entrando y saliendo pela ventana y les llibraben de los picotazos de les mosques y tabanos. Asina podíen descansar tranquiles arrullaes pol entrar y salir d'aquellos paxarinos, y pol so cantar tan agradable y musical. Tolos de casa siguíemos con procuru  la crianza de paxarinos d'andolina. Críen hasta dos veces cada temporada. Primero, los güevos nel ñeru. Suelen poner una media de cinco y tarden 14 díes en guaralos. En casa alvertíennos de que nun se podíen tocar, porque sinón anoxábenlos. Llueu nacen los paxarinos, abriendo'l picu de color mariellu y comiendo lo que los pas andolina-yos traíen. Una escena guapísima, ver cómo saquen el bocáu de la boca p'alimentar a los pequeñinos.